kardosdrur/scandi-wiki huggingface dataset:
Helge Plougmann

Helge Steen Plougmann (20. juni 1908 på Frederiksberg - januar 1997 i Sydafrika) var en dansk direktør og tennisspiller medlem af B.93 og Hellerup Idrætsklub.

Helge Plougmann spillede to kampe i 1938 og 1939 på det danske Davis Cuphold. Han vandt i perioden 1933-1942 totalt otte danske mesterskaber i tennis: et i single, fem i herredouble og to i mixed double.

Helge Plougmann blev i 1934 gift med Helen Grut (1912-) datter af William Grut (1881-1949) bror til Torben Grut.

Kilder 

 Davis Cup Player profile - Helge Plougmann

Tennisspillere fra Danmark
Danskere i 1900-tallet
Personer fra Frederiksberg
Erhvervsfolk fra Danmark
Ib Gerdes

Ib Gerdes (23. april 1916 i Fredericia -23. marts 2008 i Fredericia) var en dansk læge og tennisspiller medlem af B.93.

Gerdes blev en overraskende vinder i herresingle ved DM indendørs 1938.

Gerdes var fra 1943 praktiserende læge i Fredericia bl.a sammen med faderen I.U. Gerdes.

Kilder 

Tennisspillere fra Danmark
Danskere i 1900-tallet
Personer fra Fredericia
Læger fra Danmark
Apoapsis

Når et himmellegeme (eller et rumfartøj) kredser i en lukket bane om et andet himmellegeme, vil afstanden mellem de to i praksis altid variere mere eller mindre fra sted til sted langs banen: Apoapsis er det sted i banen, hvor afstanden er størst. Modsætningen hertil er periapsis; det sted i banen hvor afstanden er mindst.

Apoasis er en generel betegnelse; for legemer i kredsløb omkring Solen bruger man gerne udtrykket aphel, og for kredsløb omkring Jorden har man tilsvarende begrebet apogæum.

Himmelmekanik
Topologiske begreber i astronomi
Wallsticker

En wallsticker (eller på dansk vægklistermærke) er et motiv, som man kan klistre fast til en væg. Den åbenlyse fordel (og måske også årsagen til, at folk bruger det) er, at motiverne let kan påsættes og fjernes ligeså let, modsat f.eks. malede motiver på væggen.

Wallstickers fik i 2007 fremgang i Danmark, og blev hurtigt populært. Efterspørgslen på wallstickers har været relativt stabilt siden.

De fleste wallstickers er i dag lavet af folie, som anses for at være det mest eftertragtede materiale, grundet kvaliteten og fleksibiliteten i materialet. Nogle producenter producerer stadig wallstickers i akrylklæbemiddel, men er ikke foretrukket, da det som regel klæber dårligere, falmer hurtigere og er mere sårbart overfor sol og varme.

Den typiske forbruger hænger i dag deres wallstickers på vægge, døre, trapper, hårde hvidevarer, vinduer, postkasser og biler. Wallstickers lavet af foliemateriale kan hænge på de fleste overflader, såsom tapet, savsmuldstapet, glas, pudset murstensvægge, træ, metal, stål, jern og plastik. Uanset hvilken overflade man monterer wallstickers på, så er det altid anbefalet, at man sikrer sig en ren overflade, da det gør opsætningen meget lettere, når man undgår fedt og snavs. Derudover er det også muligt, at have sine wallstickers hængende udenfor i alt slags vejr, men forringer dog oftest levetiden. 

At hænge en wallsticker op, anses for at være relativt nemt for de fleste. Man kan sammenligne det med samme procedure, som at hænge en traditionel papirplakat op. Hvis der er tale om større og mere komplekse wallstickers, så kræver det flere personer om opgaven. Kompleksiteten afgøres af mange faktorer, såsom kvaliteten af materialet, størrelse, overfladen der monteres på, og om wallstickeren kommer i en eller flere stykker. Oftest er wallstickers samlet til montering på et enkelt stykke monteringstape, men kan i nogle tilfælde komme i flere stykker, alt efter design.

Se også
 Klistermærke

Noter 

Grafik
Interiør
Sandfloegga

Sandfloegga eller Sandfloeggi er et bjerg der rækker 1.721 moh. som ligger i Odda kommune i Vestland fylke i Norge. Det er det højeste bjerg på Norges største højfjeldsvidde Hardangervidda hvis man ikke medregner Hardangerjøkulen og Folarskardnuten. Sandfloegga er sammen med Nupmassivet i syd et udpræget fjeldmassiv på den ellers langstrakte, flade vidde. Hardangervidda ligger i gennemsnit på 1.200 moh., men i sydvest ved Sandfloegga er terrænet mere kuperet og bjergrigt.

Fra toppen kan man se ud over hele Hardangervidda, Hårteigen (1.690 moh.) i nord, Hallingskarvet (1.933 moh.) i nordøst, Gaustatoppen (1.883 moh.) i sydøst og ud mod Folgefonna (1.662 moh.) i vest.

Sandfloegga er i lighed med den noget lavere Hårteigen inddelt i tre etager af bjergarter. Underst er det grundfjeld-granit, ovenfor ligger metamorfe sedimentbjergarter, og øverst danner den hårde gneis de bratte bjergvægge i nordøst.

Adgang 
De fleste bestiger Sandfloegga om vinteren på ski fra Haukeliseter. Om sommeren er det lettest at bestige toppen fra Middalsbu og følge Trossovdalen op på toppen; på plateauet er der to "bræer", men disse er stort set ufarlige at gå på.

Eksterne kilder/henvisninger 

Bjerge i Vestland
Odda
Hardangervidda
Ditlev Reventlow (1654-1701)

Ditlev Reventlow (23. august 1654 på Futterkamp – 4. november 1701 i Slesvig by) var en dansk gehejmeråd, broder til Conrad og Henning Reventlow og far til Ditlev og Heinrich Reventlow.

Han var søn af kansler Ditlev Reventlow. Han blev 1665 immatrikuleret ved universitetet i Kiel, udnævntes 1687 til etats- og landråd, 1693 til konferensråd og 1696 til gehejmeråd. 18. november 1693 fik han Det hvide Bånd. Efter faderen arvede han Reetz, som han afhændede 1679, og erhvervede derefter (før 1687) Testorf samt ved grev Burchard Ahlefeldts konkurs 1694 Saxtorf og Collmar. Af grev von der Nath købte han 1696 Schmoel og Hohenfelde og af Hans Rantzau Quarnbek, som hans enke solgte 1705. Desuden ejede han Oregaard på Fyn. Reventlow var provst for Sankt Johannes' adelige Kloster i Slesvig samt fra 1682 for klosteret i Preetz. Han døde 4. november 1701. Reventlow ægtede 18. november 1676 Dorothea Ahlefeldt (død 12. oktober 1720 på Collmar), datter af Henrik Ahlefeldt til Osterrade og Catharine Ahlefeldt.

Reventlow købte 1686 en gravhvælving i Kavelstorf Kirke (Reetz) til sig og sine syv børn. Han blev dog bisat 11. januar 1702 i Preetz.

Kilder 
  Biografi af Louis Bobé
 Danmarks Adels Aarbog 1893, s. 380. 

Personer i Dansk Biografisk Leksikon
Artikler fra 1. udgave af Dansk biografisk leksikon
Ditlev 2
Gehejmeråder fra Danmark
Riddere af Dannebrog (1671-1808)
Godsejere fra Slesvig og Holsten
Godsejere fra Danmark
Danskere i 1600-tallet
Personer fra Holsten
Møllehjul (flertydig)

Møllehjul har flere betydninger:

 Møllehjul - kamhjul forsynet med skråtstillede brædder, som drejer rundt ved hjælp af kraften fra strømmende vand, således at møllehjulet kan drive en vandmølle
 Møllehjul (hat) - damehat forsynet med en stor rund skygge
 Møllehjul (bagværk) - morgenbrød bagt med hvedemel og surdej
Katty Tørnæs

Katty Tørnæs f. Sørensen (født 29. juni 1948 i Varde, død 2. februar 2000) var direktør for Viking fra 1992 til sin død. Hun blev ansat som sekretær i virksomheden i 1977 og arbejdede sig op til den højeste stilling.

Hun repræsenterede Venstre i Esbjerg Byråd i årene 1985 til 1990.

Katty Tørnæs var gift med amtsborgmester og minister Laurits Tørnæs, og stedmor til minister Ulla Tørnæs.

Kilder 

Erhvervsfolk fra Danmark
Kommunalbestyrelsesmedlemmer fra Venstre
Personer i Kraks Blå Bog (afdøde)
Erhvervskvinder
Danskere i 1900-tallet
Personer fra Varde
Søren Berg (ingeniør)

Søren Adolph Egeriis Berg (5. marts 1897 på Brådegård i Bråde – 1978) var en dansk civilingeniør.

Uddannelse 
Han var søn af læge Johan Ludvig Berg (1868-1906) og Ellen Wildt (1873-1948) og blev 1917 student fra Sorø Akademi og 1922 cand.polyt. Den 16. september 1940 blev han dr.techn. på afhandlingen Studies on Particle-Size Distribution.

Karriere 
Søren Berg virkede som ingeniør ved Den kgl. Porcelainsfabrik fra 1922 til 1925 og som laboratorieforstander sammesteds fra 1925 til 1933. Han var videnskabelig assistent ved Danmarks Tekniske Højskoles laboratorium for mørtelglas og keramik 1933-1939. Søren Berg blev tildelt 1. præmie i Industrirådets jubilæumskonkurrence om forslag til ny industriel virksomhed 1936. Fra 1939 var han driftsleder ved Porcelænsfabriken Danmark A/S og havde eneprokura samme sted fra 1954.

Den 1. oktober 1927 ægtede han på Frederiksberg Rådhus Sonja Christine Jeppesen (16. november. 1896 i Esbjerg - ?), datter af Peder Jeppesen og Maria Larsen.

Referencer

Eksterne henvisninger 
 Slægtsside 

Ingeniører fra Danmark
Danskere i 1900-tallet
Ansatte ved Danmarks Tekniske Universitet
Alumni fra Danmarks Tekniske Universitet
Ditlev Reventlow (1666-1733)

Ditlev Reventlow (9. september 1666 – 24. januar 1733 i Kiel) var en dansk gehejmeråd.

Han var søn af gehejmeråd Henning Reventlow og Margrethe Rumohr. Han udnævntes 1692 til kammerjunker og medlem af den til undersøgelse af Hertugdømmerne og Grevskaberne nedsatte kommission og fik samme år exspektance som landråd, hvilket han blev 1705. 6. december 1701 udnævntes han til amtmand over den kongelige andel af Slesvig Domkapitel, hvilken stilling han beklædte til 3. februar 1721. 1707 fik han ordre til at tage Butjadinger land og by til len af hertug Anton Ulrik af Braunschweig-Wolfenbüttel. 28. august 1709 blev han Hvid Ridder og 1722 gehejmeråd. Han var formynder for hertuginde Dorothea Christine af Plön ("die Carlsteins") børn og varetog deres interesser hos Frederik IV med stor nidkærhed, hvorom en betydelig korrespondance i Haseldorfs arkiv, der gemmer hans papirer, aflægger vidnesbyrd. Reventlow købte 1722 Gut Stubbe, der 1735 afhændedes af hans arvinger. Hemmelmark ejede han 1692-97. 1707 kaldes han til Höltenklinken (ved Oldesloe, og boede her 1697-1709). Han døde 24. januar 1733.

Reventlow ægtede første gang 20. december 1692 Magdalene Sibylle rigsgrevinde von der Nath (død 10. februar 1717), datter af sachsisk generalfeltmarskal-løjtnant Gerhard rigsgreve von der Nath og Christine Ahlefeldt, anden gang 1721 Margrethe Helvig født Rumohr, enke efter Johan Rudolph Ahlefeldt til Damp.

Han er begravet i Siseby Kirke.

Kilder 
  Biografi af Louis Bobé
 Danmarks Adels Aarbog 1893, s. 377.

Ditlev 3
Amtmænd fra Slesvig
Gehejmeråder fra Danmark
Godsejere fra Slesvig og Holsten
Kammerjunkere fra Danmark
Riddere af Dannebrog (1671-1808)
Danskere i 1600-tallet
Danskere i 1700-tallet
Personer i Dansk Biografisk Leksikon
Artikler fra 1. udgave af Dansk biografisk leksikon
Roswitha Scholz

Roswitha Scholz (f. 1959) er en tysk tænker og forfatter. Hun er aktivt medlem af redaktionen for tidsskriftet Exit! som hun var med til at grundlægge med sin værdiafspaltningskritik. Udover en række tidsskriftsartikler, har hun skrevet flere bøger, herunder med sin afdøde mand Robert Kurz. Roswitha Scholz bor og lever i Nürnberg.

Roswitha Scholz blev særlig kendt for at udgive teorien om værdiafspaltning, som en videreudvikling af kritikken af værdi (se værdikritik), under hendes tilhørsforhold til den tidligere gruppe Krisis:

"Varesamfundets grundlæggende modsætning mellem stof (indhold, natur) og form (abstrakt værdi) er kønsspecifikt bestemt. Alt som ikke indgår i den abstrakte værdiforms sanselige indhold, men som alligevel er en forudsætning samfundsmæssig reproduktion, uddelegeres til kvinden (sanselighed, følsomhed osv.)" – Abspalungstheorem

Denne teoretiske ansats til "kritikken af værdiafspaltning" er siden videreudviklet i forskellige tekster og to bøger og kan også findes i indledningen til gruppen EXIT!:

"Videreudviklingen af Marx' teori fra en positivistisk til en radikalt kritisk forståelse af moderne samfundsmæssige kategorier og deres sammenhæng kan ikke ophøre med en abstrakt-universalistisk forståelse. [...] Den moderne sexisme, racisme og anti-semitisme er i princippet indeholdet i oplysningstænkningen selv, fordi de er strukturelt relateret til det realmetafysiske moderne system for vareproduktion, ved at de på ødelæggende vis forarbejder disse modsætninger. [...] Alle afgørende øjeblikke af den samfundsmæssige reproduktion, af det personlige liv og af de sociale relationer, som ikke indgår i værdiens abstrakte logik, eller kun indordner sig modvilligt og med tabet af sin særegne karakter (børnepasning, "husarbejde", "kærligheds- og relationsarbejde", sociopsykologiske bufferfunktioner osv.), bliver afspaltet fra det økonomisk-politiske univers og historisk set defineret som "kvindeligt". Kapitalismen er således ikke blot sammenhængen af sine kategoriale former, men også altid en afspaltningsproces. Værdiens sammenhæng er samtidig også en sammenhæng af afspaltning af bestemte tilfælde i den sociale reproduktion og kun med begge to sammen kan der dannes et kritisk begreb om det moderne samfund. Værdiformen og dens subjekt er strukturelt set mandligt bestemt." – Mit Marx über Marx hinaus: Das theoretische Projekt der Gruppe „EXIT!“

Bibliografi 
 Das Geschlecht des Kapitalismus. Feministische Theorie und die postmoderne Metamorphose des Patriarchats [Kapitalismen køn. Feministisk teori og patriarkatets postmoderne metamorfose]. Horlemann, B, Unkel 2000, .
 Differenzen der Krise - Krise der Differenzen. Die neue Gesellschaftskritik im globalen Zeitalter und der Zusammenhang von "Rasse", Klasse, Geschlecht und postmoderner Individualisierung. Horlemann, B., Unkel 2005, .
 Der Alptraum der Freiheit. Perspektiven radikaler Gesellschaftskritik. Essays, Kritiken, Polemiken [Frihedens mareridt. Perspektiver af radikal samfundskritik]. (med Robert Kurz og Jörg Ulrich). Ulmer Manuskripte, Blaubeuren 2005, .

Referencer 

Forfattere fra Tyskland
Henning Reventlow (gehejmeråd)

Henning Reventlow (født 14. juni 1640 i Glückstadt, død 30. januar 1705) var en dansk gehejmeråd, bror til Conrad og Ditlev Reventlow og far til Ditlev Reventlow.

Han var søn af kansler Ditlev Reventlow. Han studerede 1662 ved universitetet i Orléans, blev 1664 kammerherre hos kongen, hvorefter han udnævntes til amtmand i Sønderborg, på hvilket embede han 1670 og 1672 fik bestallingen fornyet. 1669 blev han ligesom broderen Conrad hofråd i Tyske Kancelli, udnævntes 1672 til vicegeneralkrigskommissær i Hertugdømmerne og 1675 til amtmand i Svavsted. 1677 blev han landråd og beklædte i årene 1679-90 posten som amtmand i Flensborg. 1684, da han blev Hvid Ridder, var han gehejmeråd. Han arvede godset Himmelmark ved Egernførde efter faderen, men afstod det 1692. Glasau og Altenhof, der meget længe var i hans families eje, erhvervede han henholdsvis 1689 og 1692. Reventlow døde 30. januar 1705. Han ægtede 24. december 1665 Margrethe Rumohr (7. november 1637 - 11. marts 1705), datter af Henrik Rumohr til Røst og Ida Brockdorff.

Kilder 
  Biografi af Louis Bobé
 Danmarks Adels Aarbog 1893, s. 380.

Personer i Dansk Biografisk Leksikon
Artikler fra 1. udgave af Dansk biografisk leksikon
Henning 2
Gehejmeråder fra Danmark
Riddere af Dannebrog (1671-1808)
Godsejere fra Slesvig og Holsten
Godsejere fra Danmark
Danskere i 1600-tallet
Danskere i 1700-tallet
Personer fra Glückstadt
Amtmænd fra Slesvig
Kammerherrer fra Danmark
Krigskommissærer fra Danmark
Eltang

Eltang er en landsby nord for Kolding i Kolding Kommune. Eltang ligger i Eltang Sogn. Bebyggelsen nævnes første gang i 1231 og bestod i 1688 af 10 gårde. Flere gårde blev fjernet i forbindelse med anlæggelsen af den østjyske længdebane i 1866 - 1868. Den 9. januar 1644 stod slaget ved Eltang, svensk sejr over dansk hær.

I 1720’erne blev der oprettet en rytterskole foran kirken af Frederik IV. Rytterskolen fungerede helt frem til 1920, hvor en ny blev bygget ved siden af. Den nye rytterskole blev revet ned i 1963, ved anlæggelsen af Eltang Centralskole. Den gamle rytterskoles bygninger findes i dag, som privat bolig. Bygninger er let at kende med tre skorstene og sandstenstavlen indmuret i facaden.

Mellem Eltang og Gudsø ligger en gammel krigergrav fra 1849 

Eltang Stenen er fundet på en mark nær Nørre Stenderup udenfor Eltang.
Eltang har sin egen skole - Eltang Centralskole og en egen kirke.

Eltang var stationsby på Fredericia-Vamdrup banen men blev nedlagt i 1965. Stationsbygningerne er nu nedrevet.

Referencer 

 Rundvisning på Lokalhistorisk dag 
 Danske Stationer 

Lokaliteter i Kolding Kommune
Henning Reventlow

Henning Reventlow er navnet på flere personer:

 Henning Reventlow (lensmand) (1551-1624) – dansk lensmand, tysk landråd
 Henning Reventlow (gehejmeråd) (1640-1705) – dansk gehejmeråd, landråd og amtmand
Kylie Jenner

Kylie Kristen Jenner (født 10. august 1997) er en amerikansk realitystjerne, forretningskvinde og internetstjerne. Hun er kendt for at være med i det populære realityshow Keeping Up with the Kardashians sammen med sin familie.
I 2013 udgav Kylie en eksklusiv kollektion under PacSun, designet sammen med sin søster, Kendall Jenner. Kylie og Kendall er begge modeller.

I 2016 lancerede hun sit eget makeupmærke ved navn Kylie Cosmetics.

Kylie Jenner har senere fået sin egen tv-serie, Life of Kylie, der handler om hendes liv, venner og om hvad hun laver, serien blev send i en sæson.

Hun blev i marts 2019 udnævnt til at være den yngste milliardær i verden af Forbes Magazine.

Kylie Jenner har mere end 200 millioner følgere på Instagram (2020).

Tidlige liv 
Kylie Jenner er født i Calabasas i Californien. Hun er datter af tidligere OL-atlet Caitlyn Jenner (tidligere Bruce Jenner) og Kris Jenner (født Houghton, tidligere Kardashian). Hun har en søster Kendall Jenner samt halvbrødrene Burt Jenner, Brandon Jenner, Brody Jenner og Rob Kardashian og halvsøstrene Casey Jenner, Kourtney Kardashian, Kim Kardashian og Khloe Kardashian.Kylie Jenner gik indtil september 2012 på privatskolen Sierra Canyon School, hvor hun var cheerleader. Derefter fik hun hjemmeundervisning.

Privat 
Hun har været i et forhold med rapperen Tyga, fra 2016 til 2017.

Kylie Jenner har været meget i pressens og mediernes fokus, især de sidste par år, blandt andet med læberne, som nogle mener er blevet forstørret ved hjælp af plastikkirurgi. Hendes forhold til Tyga har også holdt hende en del i rampelyset.

Den unge mediepersonlighed fik 1. februar 2018 sit første barn med rapperen Travis Scott. Gennem graviditeten valgte Jenner at holde sig ude af rampelyset, indtil hun 4. februar offentliggjorde, at hun havde født. Hun fik en datter, hvis navn er Stormi Webster.
Jenner fødte en søn 2. februar 2022.

Referencer

Eksterne henvisninger 
 
 

Tv-personligheder fra USA
Personer fra Los Angeles
Modeller fra USA
Erhvervsfolk fra USA
German Winter Tour 2011

German Winter Tour 2011 var den sjette koncertturné af det danske elektro-rockband Dúné. Den startede 17. januar 2011 og sluttede 20. januar samme år. Turneen understøttede bandets femte EP Leaving Metropolis som udkom i maj 2010.

Turnéen startede i den nordtyske storby Hamborg, hvor bandet spillede på det legendariske spillested Gruenspan, som blev etableret i 1968. Derefter gik turen til Köln og München, inden Dúné sluttede af på spillestedet Lido i deres daværende hjemby Berlin.

Det var Dúnés anden koncertrække efter at Cecilie Dyrberg forlod bandet i oktober 2010. Det blev trommeslager Malte Aarup-Sørensens næstsidste turné med bandet, da denne valgte at forlade gruppen nogle få måneder efter.

Personel

Band 
 Matt Kolstrup - vokal
 Danny Jungslund - guitar
 Simon Troelsgaard - guitar
 Ole Bjórn - keyboards og vokal
 Piotrek Wasilewski - bas, synthesizer og vokal
 Malte Aarup-Sørensen - trommer

Personale 
 Dany "Il Presidente" Rau - tourmanager
 Andrew Peters - lydtekniker
 Marian Kuch - monitor
 Jakob Paubel - baggear
 David David - baggear
 Pascal Flor - merchandise

Turnedatoer

Eksterne henvisninger 
 Dúnés officielle hjemmeside

Referencer 

Dúné-koncertturnéer
Begivenheder i 2011
Rob Kardashian

Robert Arthur "Rob" Kardashian (født 17. marts 1987) er en amerikansk tv-personlighed, model og kendis. Han er bedst kendt for at optræde i sin families reality tv-shows, såsom "Keeping Up With The Kardashians" og "Khloe & Lamar". Robert var med i sæson 13 af programmet "Dancing With The Stars" og blev nummer 2.

Tidlige liv 

Rob Kardashian er født i Los Angeles i Californien. Han er søn af advokat Robert Kardashian og Kris Jenner (født Houghton, tidligere Karadashian).
Hans forældre blev skilt i 1990, og hans mor blev gift med Bruce Jenner i 1991.
Hans far døde i september 2003 af kræft i spiserøret.

Han har tre ældre søstre Kourtney Kardashian, Kim Kardashian og Khloe Kardashian. Han har endvidere halvsøstrene Kendall Jenner og Kylie Jenner, stedbrødrene Burt Jenner, Brandon Jenner og Brody Jenner og stedsøsteren Casey Jenner.

Karriere 
Rob har arbejdet på flere virksomhedsprojekter med PerfectSkin, Rival Spot og the BG5, og for nylig arbejdede han på sin egen sokkelinje og designede en mandelinje med Scott Disick for Kardashian Kollection, som lagerføres i Sears.
Rob var en af de sidste dommere i Miss USA 2012 sammen med Joe Jonas, Miss Universe 2008 vinder, Dayana Mendoza, Fashion Police medvært, George Kotsiopoulos og andre. Han optrådte også på Fox's dating show "The Choice" i 2012.
Han meddelte i august 2012, at han igen ville starte på University of Southern California og studere jura i efteråret. Men USC's Gould School of Law benægtede denne påstand og erklærede via sin Twitter-konto, at Rob ikke engang havde henvendt sig til skolen.
I slutningen af 2012 lancerede han sin sokkelinje med navnet 'Arthur George'.

Privat 
Rob datede skuespillerinden Adrienne Bailon fra 2007 til 2009. Deres forhold blev vist på familiens reality-show "Keeping Up With The Kardashians".
Efter måneders spekulationer bekræftede Rob i oktober 2012 gennem hans Twitter-konto, at han og Rita Ora datede. I december blev det afsløret, at deres forhold var slut. I marts 2013 bekræftede Rita Ora, at hun og Rob aldrig var i et seriøst forhold.

10. november 2016, blev han og Blac Chyna forældre til en lille pige ved navn Dream Renée Kardashian. Rob er den eneste af sine søskende der har givet Kardashian efternavnet videre.

Kilder

Eksterne henvisninger 
 
 

Tv-personligheder fra USA
Martin Volodja Johansen

Martin Volodja Johansen (født 13. november 1920 i Ordrup, død 17. august 1999) var en dansk psykolog, professor, dr.phil.

Han var søn af maleren Svend Johansen og hustru Ellen født Grove, blev student fra Østre Borgerdydskole 1939 og var filosofistuderende i to år. Han tog magisterkonferens i psykologi 1950 og var ligesom sin læremester, professor Edgar Rubin optaget af perceptionspsykologi. Han var vikar for Edgar Rubin 1950-51, konsulent ved Kunstakademiets optagelsesprøver for vordende arkitektstuderende 1951-68, universitetsadjunkt 1955-61 og blev dr.phil. på disputatsen Voluminalfigurale Fænomener 1959. Johansen var undervisningsassistent 1961-64, afdelingsleder ved Københavns Universitets psykologiske laboratorium B 1964, blev lektor ved universitetet 1967 og professor i almen psykologi 1968. Han var ansat ved Københavns Universitet frem til den 30. november 1990. Han var på studierejser til Louvain 1955 og Det Danske Institut for Videnskab og Kunst i Rom i 1959 og 1960.

Han arrangerede udstillingen Farve-Aforismer ved Københavns Malerlaugs 350 års jubilæum 1972.

Privatliv
Volodja Johansen var gift fire gange, først med Hanne Zahle med hvem han fik to sønner, og senere Jonna Fischer-Hansen med hvem han fik en søn og en datter. Med skuespillerinden Lise Thomsen, fik han en datter, skuespillerinden Lane Lind og  med Hedvig Vestergaard fik en datter.

Forfatterskab 
 An introductory study of voluminal form perception, Nord. Psykol.s Monograph Series 5, 1954.
 Voluminalfigurale Fænomener, disputats, 1959.
 Rapport om efterprøvning af værdien af optagelseskursus til FA, Kunstakademiets Arkitektskole, 1961.
 "La prospettiva d'illusione del Borromini", Analecta Romana Inst. Danici, (II, 1962).
 Diverse dagbladskroniker
 Vandt Politikens novellekonkurrence 1964
Følelser - lidt om nogle af dem, Nyt Nordisk Forlag

Kilder 
 Kraks Blå Bog 1974

Professorer fra Københavns Universitet
Psykologer fra Danmark
Personer fra Ordrup
Danskere i 1900-tallet
Faglitterære forfattere fra Danmark
Novelleforfattere fra Danmark
Personer i Kraks Blå Bog (afdøde)
Studenter fra Østre Borgerdyd Gymnasium